EVROPSKA KOMISIJA Bruselj, 24.11.2022 COM(2022) 651 final 2022/0388(NLE) Predlog SKLEP SVETA o stališču, ki se v imenu Evropske unije zastopa v Specializiranem odboru za energijo EU in Združenega kraljestva, ustanovljenem na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, v zvezi z ureditvijo trgovanja z električno energijo med EU in Združenim kraljestvom



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o določitvi stališča, ki naj se v imenu Unije zastopa v Specializiranem odboru za energijo EU in Združenega kraljestva (v nadaljnjem besedilu: specializirani odbor), ustanovljenem na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju), v zvezi s predvidenim sprejetjem priporočila za vsako pogodbenico glede njunih zahtevkov operaterjem prenosnih sistemov za električno energijo zaradi priprave tehničnih postopkov za učinkovito uporabo povezovalnih daljnovodov za električno energijo. 2.Ozadje predloga 2.1.Sporazum o trgovini in sodelovanju med EU in Združenim kraljestvom Namen Sporazuma o trgovini in sodelovanju je vzpostaviti sodelovanje med EU in Združenim kraljestvom, med drugim na področju energije. Naslov VIII o energiji prvega razdelka drugega dela (Trgovina, promet, ribištvo in drugi dogovori) vključuje obveznosti glede trgovanja prek povezovalnih daljnovodov za električno energijo. Zlasti naslov o energiji in Priloga 29 k Sporazumu o trgovini in sodelovanju vključujeta določbe, katerih cilj je razviti nov postopek za dodeljevanje zmogljivosti na povezovalnih daljnovodih za električno energijo v časovnem okviru trgovanja za dan vnaprej. Ta novi postopek naj bi v določenem časovnem okviru temeljil na modelu „večregijskega spajanja z ohlapnim obsegom“. Poleg tega Sporazum o trgovini in sodelovanju zavezuje vsako pogodbenico, da zagotovi najvišjo raven zmogljivosti povezovalnih daljnovodov za električno energijo, pri čemer upošteva potrebo po zagotavljanju varnega obratovanja sistemov in najučinkovitejše uporabe sistemov. Pravila Sporazuma o trgovini in sodelovanju veljajo od 1. januarja 2021. 2.2.Specializirani odbor za energijo EU in Združenega kraljestva Specializirani odbor za energijo EU in Združenega kraljestva (v nadaljnjem besedilu: Odbor), ustanovljen s členom 8(1), točka (l), Sporazuma o trgovini in sodelovanju, obravnava zadeve iz naslova VIII o energiji prvega razdelka drugega dela (Trgovina, promet, ribištvo in drugi dogovori). Kot je določeno v členu 8(4), točki (a) in (c), Sporazuma o trgovini in sodelovanju, je Odbor na svojem področju pristojnosti pooblaščen za nadziranje in pregledovanje izvajanja Sporazuma o trgovini in sodelovanju ter zagotavljanje njegovega pravilnega delovanja. Pooblaščen je za sprejemanje sklepov, vključno z vsemi spremembami, in priporočil v zvezi z vsemi zadevami, za katere tako določa Sporazum o trgovini in sodelovanju ali za katere je Partnerski svet v skladu s členom 7(4), točka (f), Sporazuma o trgovini in sodelovanju prenesel svoja pooblastila na navedeni odbor. To pooblastilo je podrobneje opredeljeno v naslovu VIII o energiji prvega razdelka drugega dela Sporazuma o trgovini in sodelovanju, ki določa, da je ta posebni specializirani odbor med drugim zadolžen za pripravo priporočil, vključno z vprašanji, kot so trgovinski dogovori za učinkovito uporabo povezovalnih daljnovodov v skladu s členi 311 do 313 in 317 ter Prilogo 29 k Sporazumu o trgovini in sodelovanju. Člen 8(7) Sporazuma o trgovini in sodelovanju določa, da specializiranim odborom (vključno z odborom za energijo) sopredsedujeta predstavnik Unije in predstavnik Združenega kraljestva. Kot je določeno v členu 10(2) Sporazuma o trgovini in sodelovanju, se sklepi in priporočila Odbora sprejmejo z medsebojnim soglasjem pogodbenic. 2.3.Predvideni akt Odbora Odbor sprejme priporočilo za pogodbenici v zvezi z razvojem ureditve trgovanja z električno energijo, kot je določeno v Sporazumu o trgovini in sodelovanju (v nadaljnjem besedilu: predvideni akt). Priporočilo Odbora nagovarja pogodbenici v zvezi z naslednjima vprašanjema. Prvič, kot priporočilo pogodbenicama potrjuje predhodno priporočilo, ki sta ga operaterjem prenosnih sistemov za električno energijo iz EU in Združenega kraljestva 22. januarja 2021 predložila Generalni direktorat za energijo ter ministrstvo vlade Združenega kraljestva za gospodarstvo, energijo in industrijsko strategijo. Navedeno predhodno priporočilo je bilo izdano pred začetkom dela Odbora, operaterji prenosnih sistemov pa so bili v njem pozvani, naj začnejo pripravljati tehnične postopke za učinkovito uporabo povezovalnih daljnovodov za električno energijo. Drugič, priporočilo ob priznavanju dela, ki so ga operaterji prenosnih sistemov že opravili, določa zahtevo po dodatnih informacijah, ki jih morajo zagotoviti operaterji prenosnih sistemov. Te dodatne informacije bodo Odboru v pomoč pri izpolnjevanju njegovih obveznosti iz člena 312(1) in člena 317(2) Sporazuma o trgovini in sodelovanju, zlasti pa bodo v pomoč pri odločanju o tem, kako bi se lahko ureditev trgovanja z električno energijo razvijala na najbolj optimalen način. Odbor bi moral predvideni akt sprejeti čim prej, bodisi na svojem naslednjem sestanku bodisi po pisnem postopku iz Priloge I k Sporazumu o trgovini in sodelovanju, kar koli nastopi prej. 3.Stališče, ki se zastopa v imenu Unije 3.1.1.Priporočilo, ki potrjuje predhodno priporočilo pogodbenic operaterjem prenosnih sistemov, naj začnejo pripravljati tehnične postopke za učinkovito uporabo povezovalnih daljnovodov za električno energijo Generalni direktorat Evropske komisije za energijo in ministrstvo vlade Združenega kraljestva za gospodarstvo, energijo in industrijsko strategijo sta 22. januarja 2021 svojim operaterjem prenosnih sistemov predložila predhodno priporočilo, v katerem jih pozivata, naj začnejo pripravljati tehnične postopke za učinkovito uporabo povezovalnih daljnovodov za električno energijo. Priporočilo je bilo predloženo takoj po začetku začasne uporabe Sporazuma o trgovini in sodelovanju s strani Unije in pred začetkom dela Odbora. Zlasti operaterjem prenosnih sistemov je omogočilo, da so takoj začeli pripravljati tehnične postopke za učinkovito uporabo povezovalnih daljnovodov za električno energijo v fazi za dan vnaprej. Predhodno priporočilo je zagotovilo tudi podlago za delo operaterjev prenosnih sistemov v zvezi z drugimi vidiki učinkovite uporabe povezovalnih daljnovodov za električno energijo iz člena 311(1) Sporazuma o trgovini in sodelovanju, kot je izračun zmogljivosti, upravljanje prezasedenosti ali povečanje učinkovitosti trgovanja prek povezovalnih daljnovodov za električno energijo v drugih časovnih okvirih kot za dan vnaprej, če in kadar je to primerno. Zato je še naprej uporabno kot referenčna točka in smernice za nadaljnje delo operaterjev prenosnih sistemov, čeprav je kot prednostno delo jasno opredeljeno trgovanje z električno energijo v časovnem okviru za dan vnaprej.

Glede na to, da je Odbor začel delovati v letu 2021, je zdaj primerno, da potrdi veljavnost navedenega predhodnega priporočila za nadaljnje delo operaterjev prenosnih sistemov. Zato se predlaga, da se v imenu Unije v Odboru zastopa stališče, da se v skladu s členom 311(1) in (2), členom 312(1) in členom 317(2) Sporazuma o trgovini in sodelovanju podpre sprejetje priporočila s strani Odbora za vsako pogodbenico, ki kot svoje priporočilo pogodbenicama potrjuje predhodno priporočilo, ki sta ga pogodbenici 22. januarja 2021 predložili operaterjem prenosnih sistemov in v katerem sta zahtevali, da začnejo pripravljati tehnične postopke za učinkovito uporabo povezovalnih daljnovodov za električno energijo. 3.1.2.Priporočilo pogodbenicama v zvezi z zahtevo, da operaterji prenosnih sistemov zagotovijo dodatne informacije v zvezi z analizo stroškov in koristi ter okvirnimi predlogi za tehnične postopke V skladu s členom 312(1) Sporazuma o trgovini in sodelovanju Odbor prednostno sprejme potrebne ukrepe za zagotovitev, da operaterji prenosnih sistemov za električno energijo razvijejo ureditve, ki določajo tehnične postopke za dodeljevanje zmogljivosti in upravljanje prezasedenosti za dan vnaprej, v določenem časovnem razporedu iz dela 2 Priloge 29 k Sporazumu o trgovini in sodelovanju. V skladu s členom 317(2) Sporazuma o trgovini in sodelovanju lahko Odbor vsaki pogodbenici priporoči, da od svojih operaterjev prenosnih sistemov zahteva pripravo tehničnih postopkov za učinkovito uporabo povezovalnih daljnovodov za električno energijo. Operaterji prenosnih sistemov Unije in Združenega kraljestva so na podlagi predhodnega priporočila, ki sta ga 22. januarja 2021 izdala Generalni direktorat Evropske komisije za energijo in ministrstvo vlade Združenega kraljestva za gospodarstvo, energijo in industrijsko strategijo, izvedli analizo stroškov in koristi ter pripravili okvirne predloge kot prvi korak pri razvoju tehničnih postopkov za ureditev trgovanja z električno energijo med Unijo in Združenim kraljestvom. V analizi, ki je bila Komisiji predložena 26. aprila 2021, je bilo ugotovljeno, da je teoretično mogoče razviti ureditve, ki bi izpolnjevale pogoje za večregijsko spajanje z ohlapnim obsegom, kot je določeno v Prilogi 29 k Sporazumu o trgovini in sodelovanju (tako imenovana rešitev „predhodne knjige naročil“). Vendar so operaterji prenosnih sistemov iz EU in Združenega kraljestva sklenili tudi, da ta rešitev ne bi bila zaželena, saj bi povzročila resna tveganja tržne manipulacije in motenj na trgu. Agencija Evropske unije za sodelovanje energetskih regulatorjev je te pomisleke jasno potrdila v svojem mnenju, ki ga je 7. maja 2021 posredovala Komisiji. Operaterji prenosnih sistemov iz EU in Združenega kraljestva so analizirali še eno rešitev za razvoj ureditve trgovanja z električno energijo, t. i. rešitev „skupne knjige naročil“. Vendar bi bilo za to treba spremeniti Uredbo Komisije (EU) 2015/1222 o določitvi smernic za dodeljevanje zmogljivosti in upravljanje prezasedenosti (v nadaljnjem besedilu: uredba o določitvi smernic za dodeljevanje zmogljivosti in upravljanje prezasedenosti). Ta predlagana rešitev temelji na predpostavki, da bi se lahko sedanji časovni okvir postopkovnih korakov v okviru enotnega spajanja trgov za dan vnaprej, kot je določen v uredbi o določitvi smernic za dodeljevanje zmogljivosti in upravljanje prezasedenosti, spremenil, da bi se upoštevali parametri in postopki trgovanja Združenega kraljestva. Po oceni operaterjev prenosnih sistemov, ki jo podpira mnenje Agencije Evropske unije za sodelovanje energetskih regulatorjev, bi bila za rešitev skupne knjige naročil poleg razvoja tehničnih postopkov in sprememb uredbe o določitvi smernic za dodeljevanje zmogljivosti in upravljanje prezasedenosti potrebna tudi zapletena dodatna tehnična analiza njene izvedljivosti in dolgo obdobje izvajanja, ki bi znatno presegalo prvotni časovni razpored iz Priloge 29 k Sporazumu o trgovini in sodelovanju, v katerem bi bilo treba to rešitev preskusiti in preveriti. Glede na te ugotovitve, o katerih se je razpravljalo na sestanku Odbora 30. marca 2022, Komisija in vlada Združenega kraljestva menita, da je treba od operaterjev prenosnih sistemov zahtevati, naj te rezultate dodatno in podrobneje analizirajo. Komisija in vlada Združenega kraljestva sta menili, da bi morali operaterji prenosnih sistemov odgovoriti na številna dodatna vprašanja v zvezi z vsako preučeno možnostjo, preden lahko Odbor pogodbenicama priporoči ustrezno možnost, za katero bi bilo treba tehnične postopke razviti v časovnem okviru za dan vnaprej. Komisija in Združeno kraljestvo sta tudi ugotovila, da časovni razpored iz Priloge 29 k Sporazumu o trgovini in sodelovanju ni bil upoštevan. Vendar bi moral Odbor kljub temu izpolniti svoje obveznosti iz člena 312(1) in člena 317(2) Sporazuma o trgovini in sodelovanju. Zato se predlaga, da se v imenu Unije v Odboru zastopa stališče, da se v skladu s členom 312(1), členom 317(2) in Prilogo 29 k Sporazumu o trgovini in sodelovanju podpre sprejetje priporočila s strani Odbora za vsako pogodbenico, ki naj od svojih operaterjev prenosnih sistemov za električno energijo zahteva predložitev dodatnih informacij na podlagi seznama vprašanj, ki bodo priložena priporočilu, v petih mesecih od datuma zahteve vsake pogodbenice. 4.Pravna podlaga 4.1.Postopkovna pravna podlaga 4.1.1.Načela Člen 218(9) Pogodbe o delovanju Evropske unije (PDEU) določa, da „Svet na predlog Komisije ali visokega predstavnika Unije za zunanje zadeve in varnostno politiko sprejme sklep o začasni prekinitvi uporabe sporazuma in določitvi stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. (Poudarek je dodan.) Pojem „akti s pravnim učinkom“ vključuje instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“. 4.1.2.Uporaba v obravnavanem primeru Specializirani odbor za energijo EU in Združenega kraljestva je organ, ustanovljen s Sporazumom o trgovini in sodelovanju med EU in Združenim kraljestvom. Akt, k sprejetju katerega se poziva Odbor, je akt, ki bi lahko imel pravni učinek. Prispeva k izpolnjevanju obveznosti iz člena 312(1) in člena 317(2) Sporazuma o trgovini in sodelovanju, o katerih sta se dogovorili pogodbenici. Ker priporočilo Odbora določa pogoje in okvir za razvoj ureditve trgovanja z električno energijo med EU in Združenim kraljestvom, lahko odločilno vpliva na vsebino ali način izvajanja pravnega reda Unije, zlasti na Uredbo Komisije (EU) 2015/1222 o določitvi smernic za dodeljevanje zmogljivosti in upravljanje prezasedenosti. Predvideni akt ne dopolnjuje ali spreminja institucionalnega okvira Sporazuma o trgovini in sodelovanju. Postopkovna pravna podlaga za predlagani sklep je zato člen 218(9) PDEU.

4.2.Materialna pravna podlaga 4.2.1.Načela Materialna pravna podlaga za sklep na podlagi člena 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep na podlagi člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 4.2.2.Uporaba v obravnavanem primeru Glavni cilj in vsebina predvidenega akta se nanašata na področje energije. Materialna pravna podlaga za predlagani sklep je zato člen 194(1) PDEU. 4.3.Sklepna ugotovitev Pravna podlaga predlaganega sklepa bi moral biti člen 194(1) PDEU v povezavi s členom 218(9) PDEU. 2022/0388 (NLE) Predlog SKLEP SVETA o stališču, ki se v imenu Evropske unije zastopa v Specializiranem odboru za energijo EU in Združenega kraljestva, ustanovljenem na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, v zvezi z ureditvijo trgovanja z električno energijo med EU in Združenim kraljestvom SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 194(1) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1)Svet je 29. aprila 2021 sprejel Sklep (EU) 2021/689 o sklenitvi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju). Začasno se je uporabljal od 1. januarja 2021, veljati pa je začel 1. maja 2021. (2)V skladu s členom 8(4), točka (c), Sporazuma o trgovini in sodelovanju lahko Specializirani odbor za energijo (v nadaljnjem besedilu: Odbor) sprejme sklepe in priporočila v zvezi z vsemi zadevami, za katere tako določa Sporazum o trgovini in sodelovanju ali kateri koli dopolnilni sporazum ali za katere je Partnerski svet nanj prenesel pooblastila, o vprašanjih, povezanih s področjem njegove pristojnosti. V skladu s členom 10(2) Sporazuma o trgovini in sodelovanju Odbor sprejema sklepe in pripravlja priporočila z medsebojnim soglasjem. (3)Člen 311(1) Sporazuma o trgovini in sodelovanju zahteva, da vsaka pogodbenica zagotovi, da sta dodeljevanje zmogljivosti in upravljanje prezasedenosti na povezovalnih daljnovodih za električno energijo tržno utemeljena, pregledna in nediskriminatorna. Pogodbenici bi morali med drugim in po potrebi obravnavati izračun zmogljivosti, upravljanje prezasedenosti in ureditev trgovanja za vse ustrezne časovne okvire, vključno s časovnim okvirom za dan vnaprej. V skladu s členom 311(1), točka (f), v povezavi s členom 311(2) Sporazuma o trgovini in sodelovanju vsaka pogodbenica zagotovi, da se dodeljevanje zmogljivosti in upravljanje prezasedenosti med povezovalnimi daljnovodi za električno energijo usklajujeta med operaterji prenosnih sistemov iz Unije in Združenega kraljestva za vse ustrezne časovne okvire, pri čemer tako usklajevanje ne vključuje ali implicira sodelovanja slednjih v ustreznih postopkih Unije. (4)Člen 312(1) Sporazuma o trgovini in sodelovanju zahteva, da Odbor za dodeljevanje zmogljivosti in upravljanje prezasedenosti v fazi za dan vnaprej prednostno sprejme potrebne ukrepe v skladu s členom 317 za zagotovitev, da operaterji prenosnih sistemov za električno energijo razvijejo ureditve, ki določajo tehnične postopke za časovni okvir za dan vnaprej. (5)Generalni direktorat Evropske komisije za energijo in ministrstvo vlade Združenega kraljestva za gospodarstvo, energijo in industrijsko strategijo sta 22. januarja 2021, pred začetkom dela Odbora, operaterjem prenosnih sistemov predložila predhodno priporočilo. V zvezi z izračunom in dodeljevanjem zmogljivosti za časovni okvir za dan vnaprej so bili operaterji prenosnih sistemov pozvani, naj pripravijo ciljni model za dan vnaprej, ki temelji na konceptu „večregijskega spajanja z ohlapnim obsegom“ v skladu s členom 312(1), členom 317(2) in (3) ter Prilogo 29 k Sporazumu o trgovini in sodelovanju. V zvezi z izračunom in dodeljevanjem zmogljivosti za časovne okvire, ki niso časovni okvir za dan vnaprej, so bili operaterji prenosnih sistemov pogodbenic v predhodnem priporočilu pozvani, naj skupaj pripravijo predlog časovnega razporeda za pripravo osnutka tehničnih postopkov.